钦定古今图书集成/明伦汇编/氏族典/第634卷 > 《金史》 > 乌古孙泽
## 钦定古今图书集成/明伦汇编/氏族典/第634卷 > 《金史》 > 乌古孙泽

按《元史乌古孙泽传》：“泽字润甫，临潢人。其先女真乌
古部，因以为氏。泽性刚毅，读书举大略，一切求诸己，
不事章句，才干过人。世祖将取江南，泽以选输钞至
淮南饷军，丞相阿术见而奇之，补淮东大都督府掾。
至元十四年，元帅唆都下兵闽越，见泽，与语而合，即
辟元帅府提控案牍。十五年夏五月，诏立行中书省”
于福建，以唆都行参知政事，泽行省都事，从朝京师，
命知兴化军，赐金织衣，赏其善谋也。继以兴化军为
路，授泽行总管府事。民歌舞迎候于道曰：“是吾民复
生之父母也。”喜极而继以泣。郡新残于宋，白骨在野，
首下令掩埋之，又衣食其流离之民，有弃子于道者，
置慈幼曹籍而抚育之。泽又兴学校，召长老及诸生
讲肄经义，行乡饮酒礼。㫄郡闻而慕之，兴化故号“多
士”，士咸知向慕，以泽与常衮、方仪并肖像祠于学宫。
至元二十一年，调永州路判官、湖广平章政事。盗起
宝庆、武冈，皆永㫄郡也，行省遣泽讨平之，俘获五百
馀人，简出其《诖误》。二十九年，湖广平章政事阔里吉
思荐泽才堪将帅，以行省员外郎从征海南。黎𥟖平。
军还，上功，授广南西道宣慰副使。秋七月，并左右两
道归广西宣慰司，置元帅府，泽为广西两江道宣慰
副使、佥都元帅府事。两江荒远瘴疠，与百夷接，不知
礼法，泽作《司规》三十有二章，以渐为教，其民至今遵
守之。又省厩置二十二所，以纾民力。岁饥，上言蠲其
田租，发象州、贺州官粟三千五百石，以赈饥者。既发，
乃上其事。时行省平章哈剌哈孙察其心诚爱民，不
以专擅罪之。邕管徼外蛮数为寇，泽循行并徼，得阸
塞处，布画远迩，募伉健者四千六百馀户，置雷留那
扶十屯，列营堡以守之。陂水垦田，筑八堨以节潴泄，
得稻田若干亩，岁收谷若干石为军储，边民赖之。海北元帅薛赤千赃利事觉，行省檄泽验治。泽驰至雷
州，尽发其奸赃，纵所掠男女四百八十二口、牛数千
头，金银器物称是，海北之民，欣忭相庆。御史台言：“乌
古孙泽奉使知大体，如汲长孺，为将计万全，如赵充
国，可属大任。”诏擢为海北海南廉访使。故例，圭田至
秋乃入租，后遂计月受之。泽视事三月，民输租计米
五百石，泽曰：“‘夫子有言，事君者，先其事，后其食’。吾莅
政日浅，而受禄四倍，非情所安。”量食而入，馀悉委学
官，给诸生以劝业。常曰：“士非俭无以养廉，非廉无以
养德。”身一布袍数年，妻子朴素无华。至大元年，改福
建廉访使。泽素有德于闽，闽人安之。有芝五色产于
宪司之澄清堂，士民以为泽之所致。以母年逾八十，
求归养长沙。岁馀，母丧，泽以哀毁卒。妻杜，以夫死，饮
食不入口者十有三日，不死乃复食。泽积官自承直
郎至中大夫，谥“正宪。”子良桢，仕至中书右丞，以功名
终。